Predator – den usynlige fiende

Handling

Et lag med seks topptrente amerikanske kommandosoldater blir sendt ut på et tilsynelatende rutinemessig oppdrag dypt inne i jungelen i Sentral Amerika. Oppdraget går ut på å frigi en høytstående minister som har blitt kidnappet av geriljasoldater. Lederen for kommandosoldatene er major Dutch (Arnold Schwarzenegger). Dutch blir like før oppdraget gjenforent med sin gamle venn Dillon (Carl Weathers), som også blir med på oppdraget. Laget fraktes i helikopter til destinasjonsstedet og settes av langt inne i det ugjennomtrengelige buskaset for å redde gislene. Like etter ankomsten finner de vraket av et nedskutt helikopter, og noe senere kommer de over likene til flere mennesker som er opphengt og flådd på makabert vis. Likene blir like etter identifisert å være amerikanske spesialstyrker. Årsaken bak disse spesialstykenes tilstedeværelse fremstår som et mysterium for Major Dutch, og etterhvert viser det seg at deres eget oppdrag egentlig har helt andre formål enn de som ble oppgitt.
Omsider tar de seg frem til en tungt beskyttet opprørsleir og etter en hard og hurtig kamp, nedkjemper de gerilliagruppen og tar den unge kvinnen Anna (Elpidia Carrillo) til fange. Like etter slaget innrømmer Dillon at den opprinnelige redningaksjonen var en dekkoperasjon og at oppdraget i virkeligheten gikk ut på å tilintetgjøre geriljaleiren og hente viktig informasjon til CIA. Dutch blir rasende da han får denne informasjonen. Samtidig med dette oppstyret blir soldatene uvitende iakttatt av et vesen i jungelen.
På veien tilbake til droppunktet synes en av soldatene at de blir iakttatt av ett eller annet i jungelen. Plutselig blir flere av soldatene angrepet og drept av noen laserlignende stråler som kommer fra tretoppene. Det soldatene ikke er klar over er at angriperen er et utenomjordisk vesen som har som hovedbeskjeftigelse å jakte på trofeer blant jordens levende vesener. Skapningen er soldatene overlegen, både fysisk og teknologisk, og i tillegg er det i stand til å gjøre seg selv usynlig. Når Dutch og kompaniet ikke klarer å skaffe helikopter-uthenting fra jungelen, ender oppdraget opp i en kamp på liv eller død med den utenomjordiske jegeren. Udyret tilintetgjør dem en etter en og til slutt er Dutch den siste som er i live. Ved en tilfeldighet klarer han å iaktta vesenet på rimelig nært hold slik at han kan studere dets egenskaper, og ved hjelp av disse observasjonene legger han en plan i et siste desperate håp om å overleve.

Om filmen

Filmen ble innspilt på steder som Jalisco, Palenque og Puerto Vallarta (alle i Mexico).

Anmelderne og publikum

Filmen fikk middels bra mottakelse av anmelderne og har oppnådd så mye som 78 % på Rotten Tomatoes. Den kjente amerikanske filmkritikeren Roger Ebert var blant dem som uttrykte en viss begeistring for filmen og han gav særlig ros til spesialeffektene og filmingen. Han omtalte den videre som en «effektiv actionfilm» og gav den tre av fire stjerner.
Den fikk hard medfart hos norske anmelderne. Dagbladets anmelder gav filmen terningkast én, VG gav den to og Arbeiderbladet og Aftenposten tre.
Nettsiden CINERAMA gav DVD-utgaven terningkast fem i 2003 og skrev følgende kommentar: «Dette er altså en helt utmerket DVD-utgivelse. Den byr på en av de beste rendyrkede actionfilmene noensinne. Den mangler kanskje litt på å konkurrere med de helt store, men tøft å se på, det er det. Flere gode skuespillere og et litt bedre manus hadde vel ikke skadet for sluttresultatet, men det holder likevel til en bunnsolid femmer på skalaen».

Publikum og økonomi

Filmen ble en ganske stor suksess på amerikansk kino og gjorde det også brukbart utenfor USA. Den innbrakte 59,7 millioner dollar i USA alene og over 98 millioner på verdensbasis. Den ble den 12 mest sette filmen i USA i 1987. Det kan også nevnes at den hadde den femte høyeste inntjening ved premiere-weekender ved amerikanske kinoer i 1987.

Priser og nominasjoner

Filmen ble tildelt en Saturn Award for beste musikk og en Golden Reel for lydeffektene. Den ble også tildelt en BMI Film Music Award.
Den ble nominert til en Oscar for beste visuelle effekter. Den ble også nominert til en Hugo ved Hugo Awards, samt tre Saturn Awards for henholdsvis beste skuespiller (Arnold Schwarzenegger), beste spesialeffekter og beste sciencefictionfilm.

Trivia

Jean-Claude Van Damme var den som opprinnelig spilte rollen som vesenet Predator, men han sluttet etter to dager fordi han var misfornøyd med sin begrensede rolle i filmen. Han ble erstattet av Kevin Peter Hall og alien-kostymes måttes designes på nytt for å passe ham.
Jesse Ventura og Shane Black hadde begge sin debut som skuespillere i denne filmen.